Der er kritik af Sygehus Himmerland i Hobro for at have for få personer på arbejde på sygehusets nye småskadeklinik. Foreningen for Yngre Læger mener, det er er gået udover de yngre læger.

For blot en uge siden åbnede tidligere skadestue som småskadeklinik. Tre nyspecialiserede behandlersygeplejersker blev ansat til at tage sig af de tilskadekomne borgere, men på grund af en, ifølge Foreningen for Yngre Læger, alt for dårlig bemanding, blev flere af sygehusets yngre medicinske læger tilkaldt for at hjælpe med behandlingen, selv om de ifølge dem selv ikke besidder de rette kompetencer. Tirsdag holdt Foreningen for Yngre Læger så krisemøde med ledelsen på Sygehus Himmerland i Hobro, til eftermiddag torsdag nåede sygehuset så frem til konklusionen; at de yngre medicinske læger ikke skal assistere på småskadeklinikken. I stedet vil man nu indkalde de kirurgiske bagvagter, når der mangler bemanding.